陳安止遷居三首  其三
作者：郭祥正
朝代：宋

paragraphs: 彼美隱官隱，蒼林映深屋。
俗駕遠庭除，佛像鎮堂隩。
蘭芷稍扶疏，荆榛已鋤築。
沉思第一義，修持若礱玉。
覺城開迷雲，魔軍當破竹。
接人有餘地，拔我出坑谷。
齋羞復招要，甘香蒸黍粟。
永與羶葷辭，既飽精神肅。
石坐襯枯蒲，茶甌泛新菊。
醍醐灌諸頂，饑火滅空腹。
昔聞居士飯，一鉢萬人足。
君若乘三車，願爲車下犢。